Dan me se nica̱j nij mozó do̱ꞌ,
nij tanuu do̱ꞌ,
man Jesús curiha̱nj nij soꞌ rej ya̱nj síí cuꞌna̱j Caifás,
ne̱ caꞌanj nij soꞌ tucuá suun a.
Naꞌya̱a̱n uxrá me yoꞌ a.
Ne̱ ne catu̱u̱ nij síí israelitá rá tucuá suun a̱ maꞌ.
ꞌO̱ se me rá nij soꞌ cha̱ nij soꞌ Chaꞌanj Pascuá,
ne̱ cheꞌé dan ne caꞌve̱j rá nij soꞌ gu̱un chiꞌi̱i̱ nij soꞌ rihaan Yaꞌanj quiꞌya̱j tucuá suun yoꞌ a.
Cheꞌé dan curiha̱nj maꞌa̱n síí cuꞌna̱j Pilató rej nicu̱nꞌ nij soꞌ a.
Ne̱ xnáꞌanj Pilató man nij soꞌ,
cataj soꞌ a:
―Me cacunꞌ cuta̱ꞌ soj xráá snóꞌo nihánj,
rá soj ga̱ ―taj soꞌ rihaan nij yuvii̱ caꞌnaꞌ ga̱ Jesús a.
Ga̱a ne̱ cataj nij soꞌ rihaan Pilató a:
―Sese né si̱j ꞌyaj chiꞌi̱i̱ me síí nihánj,
ne̱ ne ta̱cuachén núj man soꞌ nda̱a rihaan so̱ꞌ tza̱j maꞌ ―taj nij yuvii̱ rihaan Pilató a.
Cheꞌé dan cataj Pilató rihaan nij soꞌ a:
―Ni̱caj soj man soꞌ,
ne̱ caꞌne̱ꞌ soj cacunꞌ cheꞌé soꞌ,
quiꞌya̱j soj nda̱a vaa tucuáán noco̱ꞌ maꞌa̱n soj á ―taj Pilató rihaan nij soꞌ a.
Ga̱a ne̱ cataj nij soꞌ rihaan Pilató a:
―No̱ xcúún soꞌ cavi̱ꞌ soꞌ,
rá núj,
tza̱j ne̱ naꞌvej rá soj si̱j cavii chumanꞌ Romá ticavi̱ꞌ núj man a̱ ꞌó yuvii̱ a̱ maꞌ ―taj nij soꞌ rihaan Pilató a.
Cheꞌé se caꞌmii nij soꞌ da̱nj roꞌ,
cheꞌé dan quisi̱j ya̱ nu̱ꞌ snana̱ Jesús nana̱ aꞌmii cheꞌé da̱j quiꞌya̱j nii man soꞌ ticavi̱ꞌ nii man soꞌ a.
Dan me se catúj uún Pilató tucuá suun,
ne̱ canacúún soꞌ caꞌna̱ꞌ Jesús,
ne̱ xnáꞌanj soꞌ man Jesús,
cataj soꞌ a:
―Ma̱ꞌán so̱ꞌ me síí nica̱j suun rey uun chij rihaan nij yuvii̱ israelitá naꞌ ―taj Pilató rihaan Jesús a.
Ga̱a ne̱ xnáꞌanj Jesús man soꞌ,
cataj Jesús a:
―Ma̱ꞌán so̱ꞌ cavii raa̱ nana̱ vaa da̱nj caꞌmii so̱ꞌ naꞌ.
Ase ꞌó yuvii̱ cataj xnaꞌanj rihaan so̱ꞌ cheꞌej xa̱ꞌ ―taj Jesús,
xnáꞌanj soꞌ man Pilató a.
Ga̱a ne̱ xnáꞌanj Pilató man soꞌ,
cataj soꞌ a:
―Si̱j israelitá mé ꞌu̱nj,
rá so̱ꞌ naꞌ.
ꞌO̱ se nij tuvíꞌ so̱ꞌ do̱ꞌ,
maꞌa̱n nij xrej ata̱ suun noco̱o do̱ꞌ,
tacuachén mán so̱ꞌ rihanj á.
Me cacunꞌ tumé so̱ꞌ ga̱ ―taj Pilató,
xnáꞌanj soꞌ man Jesús a.
Ga̱a ne̱ cataj Jesús a:
―ꞌO̱ se né riha̱a̱n chumii̱ nihánj me rej uun chij ꞌu̱nj maꞌ.
Sese rihaan chumii̱ nihánj me rej uun chij ꞌu̱nj,
ne̱ gaa tanuu nu̱u̱ rihanj,
ne̱ cavii nij tanuu,
cunuꞌ nij tanuu,
cheꞌé rej se̱ taꞌaa nij síí uun chij rihaan nij yuvii̱ israelitá manj asuun tza̱j ado̱nj.
Tza̱j ne̱ né riha̱a̱n chumii̱ nihánj me rej uun chij ꞌu̱nj maꞌ ―taj Jesús a.
Ga̱a ne̱ xnáꞌanj Pilató man soꞌ,
cataj soꞌ a:
―Cheꞌé dan síí nica̱j suun rey mé so̱ꞌ naꞌ.
Ya̱ naꞌ ―taj Pilató,
xnáꞌanj soꞌ man Jesús a.
Ga̱a ne̱ cataj Jesús rihaan soꞌ a:
―Ya̱ uxrá vaa nana̱ caꞌmii ma̱ꞌán so̱ꞌ se vaa si̱j nica̱j suun rey mej á.
Ne̱ nihánj me cata̱j xnaꞌanj ꞌu̱nj rihaan so̱ꞌ me cheꞌé caꞌngaa ꞌu̱nj ne̱ me cheꞌé caꞌnáꞌ ꞌu̱nj rihaan chumii̱ nihánj ado̱nj.
Dan me se caꞌnáꞌ ꞌu̱nj cata̱j xnaꞌanj ꞌu̱nj nana̱ ya̱ rihaan yuvii̱ a.
Ne̱ cunuda̱nj nij síí uno nana̱ ya̱ roꞌ,
uno nana̱ aꞌmij ado̱nj ―taj Jesús rihaan Pilató a.
Ne̱ cataj Pilató rihaan soꞌ a:
―A̱ me nana̱ cuꞌna̱j nana̱ ya̱ ga̱ ―taj Pilató,
xnáꞌanj Pilató man Jesús a.
Ne̱ ga̱a quisíj caꞌmii síí cuꞌna̱j Pilató nana̱ vaa da̱nj ga̱ Jesús,
ne̱ curiha̱nj uún soꞌ rej nicu̱nꞌ nij síí uun chij rihaan nij yuvii̱ israelitá,
ne̱ cataj soꞌ rihaan nij soꞌ a:
―Taj va̱j a̱ doj cacunꞌ tumé soꞌ naríꞌ ꞌu̱nj a̱ maꞌ.
Tza̱j ne̱ vaa ꞌo̱ tucuáán noco̱ꞌ níꞌ se vaa rii ꞌu̱nj ꞌo̱ tuviꞌ soj síí ꞌni̱j tagaꞌ ꞌo̱ ꞌo̱ Chaꞌanj Pascuá a.
Ne̱ me rá soj quiri̱i̱ ꞌu̱nj man maꞌa̱n síí nihánj síí nica̱j suun rey uun chij rihaan soj si̱j israelitá naꞌ ―taj Pilató,
xnáꞌanj soꞌ man nij yuvii̱ a.
Cheꞌé dan caguáj uún nij yuvii̱,
cataj nij soꞌ a:
―Se̱ quirii so̱ꞌ man síí nihánj a̱ maꞌ.
Tana̱nj síí cuꞌna̱j Barrabás quiri̱i̱ so̱ꞌ á ―taj nij yuvii̱,
caguáj nij yuvii̱ a.
Ne̱ Barrabás me se si̱j guun rá cunu̱ꞌ ga̱ gobiernó me soꞌ a.